runetrust/blame-folketinget-dk huggingface dataset:
Christina Egelund (LA), 2016-03-29:
Den aftale, som Storbritannien har indgået med EU, er blevet kaldt både banebrydende og historisk, og i vores optik er der i den grad behov for et banebrydende opgør med den kurs, EU har sat, og for vores skyld må opgøret gerne være historisk, så længe det, der kommer ud af det, er et smallere, men stærkere EU.
Frank Aaen (EL), 2009-12-09:
Jeg spørger, fordi jeg i virkeligheden synes, at udenrigsministeren og jeg for en uge siden havde en meget udmærket diskussion om andre muligheder, altså hvordan man kunne fremme udviklingen, aftaler om fred, måske indsættelse af fredsbevarende styrker, altså sådan set det modsatte af at optrappe krigen.
Katrine Robsøe (RV), 2024-04-18:
Jeg bliver faktisk en lille smule glad over de fleste taler, for jeg synes, der for rigtig manges vedkommende er en positiv og dialogsøgende tilgang til vores beslutningsforslag her, som jeg er rigtig glad for at Radikale har været med til at fremsætte sammen med Konservative og Liberal Alliance.
Line Barfod (EL), 2009-02-19:
Når vi andre rejser spørgsmål til ministrene og spørger, hvordan det kan være, at de bruger ministerbilerne til privatkørsel i strid med reglerne, så de egentlig som minimum burde betale skat af det, og når vi spørger til, at ministre bruger skatteborgernes penge til udgifter, der ikke har noget med deres ministerembede at gøre osv., får vi at vide, at vi er smålige, og at der skal være plads til, at man gør noget, som er lidt forkert, der skal være plads til, at man er stor i slaget osv.
Jesper Langballe (DF), 2006-05-10:
Så spørgsmålet er altså ikke uproblematisk, og det afslappede forhold til konventioner vil jeg helt overlade til hr. Jørgen Arbo-Bæhr, der ikke har opdaget – og heller ikke har hørt, hvad jeg sagde – at der ikke er en eneste konvention, der nævner permanent opholdstilladelse.
Tom Behnke (KF), 2013-05-28:
Der er intet sikkerhedsmæssigt til hinder for, at en traktor kan få lov til at køre 40 km/t. i stedet for 30 km/t. Det er der intet, der taler imod, men det er, som om nu har der været 30 km/t. de sidste 100 år, vel nærmest før traktoren blev opfundet, og så holder man bare fast i det, fordi så ved man da, hvor man står henne.
Kristian Thulesen Dahl (DF), 1998-11-25:
De to ting, som var delbeslutninger samtidig med beslutningen om at afskaffe det toldfri salg, er ikke sket, og derfor er det Dansk Folkepartis opfattelse, at den danske regering i lighed med en række andre EU-lande skal arbejde på, at beslutningen om at stoppe det toldfri salg udskydes, til disse ting er blevet bragt på plads.
Charlotte Dyremose (KF), 2011-02-03:
Så ud over at vi gerne vil lytte til folkekirken selv, som vi i dette tilfælde mener er ganske godt repræsenteret af netop præsterne og menighedsrådsmedlemmerne, mener vi også, det er en saglig løsning, der tager hensyn til netop kaldsretten, rummeligheden og forkyndelsesfriheden, og derfor støtter vi forslaget.
Margrete Auken (SF), 2002-04-02:
Men selve strukturen omkring det var ganske skrækkelig. Jeg vil godt spørge udenrigsministeren, om ministeren tror, at det fremmer Danmarks medansvar for den europæiske udvikling, at vi i en situation, hvor man har meget brug for, at nogen står på tæerne af dem i Ukraine - altså af regeringen der - signalerer, at nu vil vi gøre det her andenrangs, for uanset hvordan man nu vender og drejer det, er det jo en andenrangsdækning, der vil komme ud af det.
Peter Skaarup (DF), 2001-05-10:
Så hr. Knud Erik Hansen har forstået det ret, når vi siger, vi er kede af, at der går så lang tid, og at der derfor kommer nogle ulykkelige menneskeskæbner ud af det, men vi er arge modstandere af at gøre det mere liberalt, som SF lægger op til, og dermed gøre det endnu værre for de mennesker, det handler om.
Simon Emil Ammitzbøll (RV), 2008-04-10:
I forhold til det sidste, altså at man kunne have begået tortur med henvisning til alle de her forskellige forhold, så er der flere af høringssvarene, som går ind i debatten om, at det kan være et problem, at listen er udtømmende, fordi man f.eks. mangler handicappede eller social status som punkter, og at det måske kunne være en fordel at gøre listen ikkeudtømmende, men nævne det som eksempler i stedet for fuldstændig at gøre listen udtømmende.
Christian Langballe (DF), 2016-05-12:
Men jeg synes så bare, det er mærkeligt, at de partier, som valgte at gå fra forhandlingsbordet – og det er ikke mærkeligt, at de gik – bliver ved med at holde liv i en diskussion, hvor det jo i virkeligheden bare er sådan, at vi rent substantielt er totalt uenige om, hvad statsborgerskab overhovedet er.
Per Clausen (EL), 2006-05-18:
Grundlæggende er de demokratiske rettigheder – menneskerettighederne, ytringsfriheden, kvindernes rettigheder osv. – selvfølgelig universelle, i den forstand at de rettigheder, vi slås for, skal omfatte alle mennesker, og uanset hvilke reaktionære begrundelser man måtte have for at være imod det, skal de naturligvis bekæmpes.
Lene Espersen (KF), 2010-05-21:
Noget af det, som Danmark er en meget stærk fortaler for, er, at vi ligesom på det arktiske område laver regionalt samarbejde mellem de lande, der har en interesse i området, også laver regionale samarbejder om at løse problemerne, så det ikke er et stort, fint FN-system eller EU-system, der skal ind og løfte opgaverne alle steder.
Carsten Bach (LA), 2025-06-03:
Jeg kunne godt tænke at høre ordføreren uddybe i forhold til det fremtidige samarbejde – altså de ting, vi skal arbejde sammen om fremadrettet, ikke de hjemtagede områder – hvordan man i Socialdemokratiet forestiller sig det, sådan at det ikke bare bliver et køre rundt-system, hvor vi blot giver tilskud, og så betaler man for nogle ydelser fra dansk side.
Keld Albrechtsen (EL), 2001-12-11:
Og hvis Socialdemokratiet nu mener, at alle steder, hvor årsdøgnstrafikken når op på 3.000 biler i døgnet eller derover, skal der laves motortrafikveje eller motorveje, ja, så bliver der godt nok brug for asfaltblanderne i de kommende år, det må man sige.
Liselott Blixt (DF), 2012-05-02:
Hvordan forholder ministeren sig til den kritik af de kommende lovliggjorte fixerum, der er rejst af Politiforbundets formand, Peter Ibsen, og som bl.a. går på det dilemma, at indtagelse af stoffer ikke er kriminelt, når det foregår i fixerum, og vil ministeren sikre, at politiet får klare retningslinjer at forholde sig til, så det står klokkeklart, om personer på vej til et fixerum skal anholdes eller ej?
John Dyrby Paulsen (S), 2013-12-10:
Det er i beslutningsforslaget gjort meget klart, at man endnu ikke har kendskab til, hvilken havn de her stoffer skal fragtes til, men den kender vi, inden vi tager den endelige beslutning her i Folketingssalen, og det skal vi selvfølgelig også, men det er vigtigt, at vi kommer i gang med behandlingen af det her beslutningsforslag allerede på nuværende tidspunkt, for det haster sådan set med at komme i gang med den her sidste fase.
Bent Hindrup Andersen (EL), 1997-11-26:
I stedet blev lovbehandlingen i foråret 1996 præget af et sandt Tvindhysteri. Et af de aspekter, der åbenbart ikke blev belyst ordentligt, er samspilsproblemerne mellem støtteforholdene, når det gælder ungdomshøjskolerne på den ene side og efterskolerne på den anden side.
Jann Sjursen (KRF), 2003-09-04:
Så synes jeg sådan set, at det i høj grad er bemærkelsesværdigt, at regeringen og regeringspartierne fører en så forholdsvis lav profil på det her område, som det nu er tilfældet, at regeringen ikke selv vil være med til at skabe et bæredygtigt fundament for Auschwitzdagen, som den selv har gennemført.
Mai Mercado (KF), 2024-05-24:
Derfor vil jeg egentlig bare spørge, om regeringen vil være interesseret i at finde fælles fodslag om en beretningstekst, som altså har til formål at opfylde den intention, som blev skabt i kriminalforsorgsaftalen, om at forsøge at lave de første sociale investeringer af sin art i forhold til kriminalforsorgen.
Keld Albrechtsen (EL), 1998-01-13:
Men hr. Estrup må vel til gengæld også medgive mig - det vil jeg gerne spørge ham om - at det faktiske indhold, det realpolitiske indhold af garantiforpligtelsen er den, at hvis det værst tænkelige skulle ske, er vi forpligtet til at gå i krig.
Troels Lund Poulsen (V), 2018-05-17:
Og det, som jeg synes er en vigtig diskussion her i dag, og som også er det springende punkt, er, at certificeringsordningen er et resultat af et fælles ønske fra de islandske arbejdsgivere og lønmodtagere og af et 10-årigt samarbejde om at udmønte det fælles ønske i en konkret ordning.
Villy Søvndal (SF), 2004-01-20:
Men lå der også i ministerens svar, at ministeren mener, at den undersøgelse ikke længere holder vand, og at vi i dag er et sted, hvor de unge, der bliver anbragt på sikrede institutioner, bliver undersøgt, også for psykiatriske lidelser, så vi ikke i dag har nogen anbragt, der i virkeligheden burde have behandling i stedet for straf?
Dan Jørgensen (S), 2021-02-26:
Med bygningspuljen, erhvervspuljen og skrotningspuljen, som blev vedtaget med energiaftalen i 2018 og udbygget med 2020-aftalen, sættes der nu for alvor skub i energibesparelser og udfasning af fossile brændsler i erhvervet og i de danske hjem.
Preben Bang Henriksen (V), 2025-02-25:
Med hensyn til om jeg ikke kan finde andre argumenter end det offentlige forbrug, vil jeg sige, at jeg synes da nok, jeg holdt en næsten 5 minutter lang tale med forskellige argumenter, og så nævnte jeg, at de forslag, der var fremme her, var med til at udvide det offentlige forbrug ganske uden grund efter min opfattelse.
Kirsten Normann Andersen (SF), 2022-04-19:
Tidlig diagnosticering giver rigtig god mening, fordi det giver mulighed for en tidlig, forebyggende indsats, hvor patienten selv kan få indflydelse på det liv, der venter, når sygdommen udvikler sig, men hvis diagnosen alene opleves som en begrænsning, som når man f.eks. mister sit kørekort, eller hvis man ikke får mulighed for at holde sig i gang med sociale aktiviteter, forstår man vel egentlig godt, at der er nogle patienter, der udskyder tidspunktet for, hvornår man skal have stillet den her diagnose.
Mogens Jensen (S), 2007-03-21:
Selv om statsministeren har mørkelagt sagen og ikke vil bidrage til at opklare, hvad der skete på det her regeringsmøde, vil jeg godt høre statsministerens principielle holdning: Er det o.k., at en minister sender en mail til Danmarks Radio, hvor man kritiserer navngivne personer, forsøger at påvirke den redaktionelle linje og i øvrigt bringer trusler om privatisering?
Lars Barfoed (KF), 2011-12-16:
Og hvis det er sådan, at konventionen forhindrer det, er ministeren så indstillet på at følge et konservativt beslutningsforslag, som vi fremsætter, og som går ud på, at regeringen skal arbejde for at få ændret forståelsen af konventionen eller ændret konventionen, så vi i sådan nogle tilfælde fremover har mulighed for at udsætte sagen?
Johs. Poulsen (RV), 2006-10-12:
Det, som jeg vil spørge miljøministeren om, er, om ikke det ville være fornuftigt i den diskussion, vi nu skal have – og vi kvitterer igen for den åbne invitation til at deltage i drøftelserne om udmøntningen her – at udvide målsætningerne til at omfatte nogle af de virkemidler, der med sikkerhed vil kunne gøre, at man lever op til flere af dem.
Stinus Lindgreen (RV), 2024-12-13:
Det er allerede blevet nævnt af flere andre ordførere, at der i SSA-forhandlingerne er blevet afsat midler til Endometriose Fællesskabet, ligesom der i forskningsreserven igen i år er afsat penge til den uafhængige kliniske forskning, særlig målrettet de områder, der ellers nemt bliver overset.
Per Clausen (EL), 2010-01-29:
Bagved har – det vil jeg ikke lægge skjul på – også været den grundopfattelse, at det, der vil være vejen frem med udvikling, innovation osv., er den tankegang, der ligger bag ved open source, som efter vores opfattelse på en lang række områder burde erstatte den patenttankegang, som fører til monopoldannelser, og som desværre er alt for dominerende i erhvervspolitikken i Danmark.
Simon Emil Ammitzbøll (LA), 2010-04-26:
Et parti, som man ellers skulle tro troede på det enkelte menneskes ansvar, det enkelte individs mulighed for at træffe beslutninger for eget liv, det enkelte menneskes evne til at vælge til og fra, talte om, at det da også er synd, for det kan jo være, at der er nogle andre, der vil have, at man skal gøre noget andet end det, man selv vil, og så er man da søreme ikke i stand til længere selv at træffe en beslutning.
Nikolaj Villumsen (EL), 2017-10-05:
Og det var, at når deres pensionsalder blev sat op – hvilket for nogle vil være meget problematisk, fordi de har haft et hårdt, slidsomt job – var det faktisk, fordi man ønskede at reservere nogle midler for at sikre, at der var tilstrækkeligt med velfærd og der kunne tilføres nye midler, når der blev flere ældre, sådan at antallet af midler i forhold til antallet af ældre ikke mindskedes.
Gitte Lillelund Bech (V), 2003-11-11:
Med den stigning, vi bl.a. så i de grønne afgifter under den tidligere regering, var det jo lige præcis lavindkomstgrupperne, bl.a. de studerende, som blev ramt hårdest, så jeg synes rent faktisk, at denne regerings skattepolitik lige præcis er det, som gør, at de studerende ikke bliver ramt nær så hårdt, som man kunne have forventet under den tidligere regering.
Klaus Hækkerup (S), 2001-03-01:
Så vil jeg godt sige til hr. Lars Løkke Rasmussen: Nej, det gjorde der ikke, og netop derfor blev der fulgt op på det ved en aftale mellem KL, Amtsrådsforeningen og regeringen, efter at lovforslaget var trådt i kraft, hvor kommunerne fik, som man kan se i det aktstykke, vi vedtog, et ekstra beløb stillet til rådighed.
Karina Adsbøl (DF), 2015-04-21:
Det bekymrer Dansk Folkeparti, at grundlaget for så vidtgående et indgreb som tvangsbortadoption, dvs. børnefaglige undersøgelser og forældrekompetenceundersøgelser, er så vidt forskellige i kvalitet fra kommune til kommune, og vi har set rigtig mange fejl i disse sager.
Per Clausen (EL), 2006-05-31:
Men jeg forstår på det, fru Anita Knakkergaard siger – og det synes jeg faktisk er meget udmærket – at når vi vender tilbage til oktober, er fru Anita Knakkergaard indstillet på, at vi godt kan løse det ene problem, der handler om, at lejerne har nogle særlige problemer.
Ole Birk Olesen (LA), 2020-09-08:
Derfor er det, som man går op i, når man laver økonomisk politik i et land – og det, som man bør gå op i – hvad det er for nogle strukturer, man arbejder med her, og om man forbedrer strukturerne, så det kan blive et mere velstående land, sådan at borgerne har flere penge mellem hænderne, som de kan bruge, som de vil, og også sådan at det offentlige får flere penge ind i skatteindtægter med en uændret skatteprocent, som man kan bruge på de ting, som man i det offentlige synes er godt.
Finn Sørensen (EL), 2014-05-09:
Til regeringspartierne, beskæftigelsesministeren og SF vil jeg gerne sige, at jeg kvitterer for den positive udmelding, der er, om, at vi stadig væk er enige om, at det vil være et godt redskab i kampen for et godt arbejdsmiljø og i kampen mod social dumping i byggesektoren at indføre et sådant id-kort.
Keld Albrechtsen (EL), 2004-02-18:
Så må man jo gå ud fra - det tror jeg da at statsministeren kan bekræfte - at når statsministeren bliver spurgt om, hvornår man ændrede risikovurderingen, har statsministeren selvfølgelig undersøgt det og spurgt sine embedsmænd: Hvad er der af papirer i den sag?
Pernille Vigsø Bagge (SF), 2013-05-16:
Jamen problemet ved Dansk Folkepartis forslag, medmindre jeg har misforstået det, er, at der står, at partier og lister, der allerede har været indvalgt i kommunalbestyrelsen eller regionsrådet i hele valgperioden, og som genopstiller under samme partinavn, listenavn, igen skal ud og skaffe stillere, og det er det, man ikke vil.
Mette Frederiksen (S), 2021-03-16:
Jeg bliver nødt til at gentage, hvad jeg sagde før: at den her regering i lighed med alle andre regeringer, der har været i Danmark mig bekendt, har valgt ikke alene at tilslutte sig de internationale spilleregler, der er, men også at respektere dem, også i de tilfælde, hvor de går os imod.
Kim Behnke (FP), 1999-04-06:
Lad os starte med det pæne og det gode: For det første er der selvfølgelig ingen tvivl om, at vi bakker den europæiske menneskerettighedskonvention op og glæder os over, at der er en menneskerettighedsdomstol, og vi glæder os ikke mindst over, at selv et pænt land som Danmark fra tid til anden kan blive dømt ved denne menneskerettighedsdomstol, oven i købet dømt med rette.
Kristian Bøgsted (DD), 2025-04-02:
Men som forslaget ligger her, er der også bare nogle forpligtelser, der skal overholdes, og derfor er det også vigtigt, at vi arbejder benhårdt og målrettet efter at få presset de konventioner her og få dem ændret, så de bliver mere tidssvarende og faktisk giver os bedre muligheder for at fratage statsborgerskabet fra folk, der begår kriminalitet.
Peter Skaarup (DF), 2003-05-21:
Forslag til vedtagelse »Idet Folketinget konstaterer, - at det er utilfredsstillende og kritisabelt, at der ikke var truffet tilstrækkelige foranstaltninger til at forhindre, at den tidligere irakiske hærchef kunne forsvinde, samt opfordrer regeringen til - inden for rammerne af Danmarks internationale forpligtelser at stramme regler og praksis for udlændinge på såkaldt tålt ophold, som er mistænkt for krigsforbrydelser, og - effektivt at virke for, at hærchefen bliver retsforfulgt, men at det så vidt muligt sker i sammenhæng med retsopgøret efter Saddam Husseins regime, tager Folketinget justitsministerens redegørelse om sagen til efterretning og tilslutter sig den klare kritik af myndighedernes håndtering af sagen og den opfordring til at følge effektivt op på sagen, som er kommet til udtryk i mindretallets udtalelse i Retsudvalgets beretning af 25. april 2003.«
Kim Behnke (FP), 1999-05-06:
Og i de situationer skal man ikke i den offentlige sektor være tvunget til at beholde de pågældende medarbejdere, så det punkt er naturligvis også noget, vi støtter fra Fremskridtspartiets side. Man kan godt gøre sig den filosofiske tanke, at hvis det var et forslag, der var blevet stillet fra Fremskridtspartiet for 5 eller 10 år siden, så ville jeg godt have set, hvilke ordførertaler der var blevet holdt her i dag om Fremskridtspartiets hetz mod de offentligt ansatte, og hvordan sprogbrugen nu var dengang.
Brian Mikkelsen (KF), 1999-03-24:
Men det, som hr. Aage Frandsen har påpeget, at der var forskellige meldinger, jamen det er jo netop med til at understøtte det, som jeg sagde heroppe fra talerstolen før, at der var ikke nogen klar, konsekvent indstilling om, at det her det var i strid med grundloven; så var der selvfølgelig ikke et flertal af Folketingets medlemmer, som ville stemme for det her.
Jørgen Arbo-Bæhr (EL), 2005-04-29:
Det, som ligger i det forslag, er, at vi er nødt til at have et bedre grundlag for, hvordan vi her i Folketinget kan tage stilling til den lovgivning og se, hvad det er for nogle ting, som muligvis nødvendigvis skal være på dagsordenen, og som vi måske skal lave om, hvis bare vi har de rigtige forudsætninger for at vide, hvordan det her fungerer i praksis i dag.
Torsten Schack Pedersen (V), 2013-11-07:
Udsigten til vækst i Danmark er blevet mindre, siden man lavede vækstaftalen, og så er det, vi i al stilfærdighed fra Venstres side siger: Det må vi jo gøre noget ved, lad os lytte til, hvad Det Økonomiske Råd siger, hvad vismændene siger.
Karina Lorentzen Dehnhardt (SF), 2023-03-21:
Så er der også eksempler på, hvorfor det er godt at få orden i det her, nemlig at Amnesty jo fortæller, at Norge i 2006 fik nej fra Det Internationale Krigsforbrydertribunal for Rwanda til udlevering af en person mistænkt for folkedrab til retsforfølgelse i Norge.
Jeppe Mikkelsen (RV), 2013-10-24:
Vi indfører en særlig strafferamme på op til 6 år, men jo kun i de særligt grove tilfælde, hvor der er formidlet doping ud til et større antal personer, eller hvor man har tjent større mængder penge på det, eller hvis der i øvrigt er særligt skærpende omstændigheder.
Peter Hummelgaard (S), 2024-02-20:
Forslaget knytter sig til straffelovens § 114 j, og det følger af den her bestemmelse, at personer med dansk indfødsret eller bopæl i den danske stat kan straffes med bøde eller fængsel op til 8 år, hvis de uden tilladelse indrejser eller opholder sig i visse konfliktområder.
Tom Behnke (KF), 2006-01-26:
Med forslaget her er der jo et alternativ til en ubetinget fængselsdom, nemlig at man har mulighed for at være sammen med sin familie, man har mulighed for at passe sit arbejde eller sin uddannelse og dermed langt større mulighed for en resocialisering, langt nemmere ved at vende tilbage til livet, når afsoningen er udstået.
Jacob Jensen (V), 2014-05-27:
Erfaringerne viser jo ret entydigt – der er altid undtagelser, og undtagelserne skal man lære af, men ud over det er det ret entydigt, og det tror jeg også at de flestes logik siger dem – at hvis man vil have den bedst mulige pris og den højeste kvalitet, skal man spørge forskellige steder.
Peder Hvelplund (EL), 2019-02-08:
Men helt frem til 1820 betragtedes kartoflen af almuen som uværdig til menneskeføde, og således skriver pastor Lauritz Minis fra Fyn i sin dagbog i slutningen af 1700-tallet: »Hvorledes at få Potatos yndet af Bonden er et Spørgsmål af ikke liden Vanskelighed, … og man kunne måske lettere indføre en ny Religion end at indføre Potatos.
Johanne Schmidt-Nielsen (EL), 2008-04-03:
Et godt velfærdssystem er afhængigt af, at vi har gode lærere, gode pædagoger, og et velfungerende demokrati forudsætter, at vi har kritiske og oplyste borgere, der deltager i samfundet, som er i stand til at sige fra over for uretfærdigheder, og som er i stand til at forholde sig kritisk.
Inger Marie Bruun-Vierø (RV), 2001-01-25:
Kommissionens anbefalinger har betydet, at en række initiativer er taget, bl.a. er der lavet en 3-årig udviklingsplan for sygehusvæsenet for årene 2000 til 2002, som er udgangspunktet for aftalerne om amternes økonomi.
Jytte Andersen (S), 1999-03-17:
Vi vil gerne have nogle smukke, sunde, ordentlige byer med en blandet beboersammensætning, med nogle stærke sociale netværk, hvor folk kan lide at være, og hvor de også får mulighed for selv at være med til at udforme deres tilværelse. Der er det så, at den liberale holdning og den socialdemokratisk-radikale holdning tilsyneladende går på kollisionskurs.
Helle Løvgreen Mølvig (RV), 2015-05-05:
De Grønlandske Huse, som er i Danmark, har f.eks. fået øget deres bevillinger for 2014 og frem, hvilket også er glædeligt, for vi ved, at pengene vil gøre gavn nu, hvor en række af de sociale projekter under De Grønlandske Huse kan videreføres.
Birgitte Josefsen (V), 2005-06-14:
Ved at lægge opgaveløsningen hos de nye store og stærkere kommuner gennemføres der en forenklet arbejdsfordeling, som vi i Venstre er overbevist om vil skabe et stort lokalt engagement og ansvar i forbindelse med den fremtidige opgaveløsning og samtidig sikre, at overordnede nationale og internationale interesser på natur- og miljøområdet stadig vil være i fokus.
Claus Larsen-Jensen (S), 2003-02-06:
Jeg må spørge hr. Villy Søvndal: Er det ikke at snyde danskerne at bede om, at man omfortolker et forbehold på forsvarsområdet, så man kan deltage i alt det, der er omfattet af EU's forsvarsdimension, ved bare at sige, at hermed vil vi sikre os, at vi ikke siger ja til en EU-hær, som ikke er en del af det, de andre samarbejder omkring? Var det ikke ærligere at sige: Situationen er en anden end den, vi frygtede i 1992, det er ikke en eksisterende frygt, og derfor anbefaler vi danskerne, at vi i givet fald ved en folkeafstemning stemmer ja til at deltage? Jeg vil også spørge hr. Villy Søvndal
Pernille Skipper (EL), 2021-11-25:
Dengang var det sådan, at hvis et lesbisk par gerne ville have et barn, så skulle den ikkefødende vente 2½ år med at adoptere sit eget barn, og det betød jo, at der var nogle familier, hvor der var to mødre, som barnet voksede op hos, men hvor barnet ikke havde de samme rettigheder.
Pia Olsen Dyhr (SF), 2014-04-08:
Det, jeg i virkeligheden har brug for, er at høre, om statsministeren vil afvise, at en afvikling af halvdelen af randzonerne vil øge vores forurening af vandløb og søer, af både kvælstofudvaskning og fosforudvaskning, og i virkeligheden at høre, at vores ambitioner for biodiversitet ikke slækkes, og at vi ikke kommer til at se flere sprøjtemidler i vandløb og søer.